[Video] Man ‘gelukkig om te leef’ ná beton deur voorruit vliegFoto: Verskaf. Jacques van Dyk (46), ŉ sakeman van Witbank, meen hy is gelukkig om te leef nadat ŉ stuk beton van ŉ brug af gegooi en deur sy bakkie se voorruit is. Van Dyk was verlede Donderdag van Parys af op pad na Johannesburg toe die voorval omstreeks 20:15 plaasgevind het. “Ek het naby die Grasmere-tolplaza gery en daar was betogings aan die gang waarvan ek met my selfoon ŉ video gemaak het. Naby die Potchefstroom/Vanderbijlpark-afrit het ek die betogers wat voertuie met klippe bestook aan die regterkantste baan gesien en toe in die linkerkantste baan in beweeg. “Daar was ŉ brandende band in die pad aan die linkerkant en ek het toe weer regs geswaai. Dis toe dat ek onder die brug deurgery het en die stuk beton deur my voorruit gegooi is,” het Van Dyk aan Maroela Media gesê. Foto: Verskaf. Volgens hom is hy skrams op sy arms getref en het die beton op die agtersitplek geval. Daar het stukkies glas in sy oë gespat. “Die linkeroog was erger geraak as die regteroog,” het Van Dyk gesê. Hy het onmiddellik Vodacom911 gebel wat hom toe deurgeskakel het na ŉ nabygeleë polisiestasie. “Die man wat antwoord sê toe: ‘Jy het mos versekering? Wil jy ŉ IR-nommer hê?’. Ek het vir hom gesê dit gaan nie daaroor nie, maar oor die lewensgevaarlike situasie op die pad, ons word met klippe gegooi! Hy het die foon in my oor neergegooi.” Van Dyk, ŉ kontrakteur, het by die Grasmere-tolplaza se badkamers gestop, sy oë uitgewas en agter iemand aangery na die naaste kliniek. “Hulle kon my nie daar help nie en ek is toe na die Life Fourways-hospitaal vir behandeling,” het Van Dyk verduidelik. Foto: Verskaf. Hy het Vrydag ŉ spesialis gaan spreek wat bevestig het daar is geen permanente skade aan sy oë of sig nie. “Daar is nog baie swelling, maar dis gelukkig al beter. As daardie klip my teen die bors of kop getref het, was ek vandag nie hier nie.” Volgens hom het hy ongeveer 100 km/h gery ten tyde van die voorval. Sy ruit, paneelbord, radio, GPS, selfoon en sitplekoortreksels het skade gely. Volgens hom het hy die voorval by die Witbank-polisiestasie gaan aanmeld waar hulle vir hom gesê het om ŉ ongeluksverslag in te vul. “My vrou is nou so bekommerd oor my en wil nie hê ek moet iewers heen ry nie,” het Van Dyk gesê. Die polisie kon nie onmiddellik vir kommentaar bereik word nie. Kyk die video hier: